KIRJALLINEN KYSYMYS E-1605/02 esittäjä(t): Chris Davies (ELDR) komissiolle. Jim Currie ja henkilöstösääntöjen uudistus.



Virallinen lehti nro 092 E , 17/04/2003 s. 0069 - 0070



KIRJALLINEN KYSYMYS E-1605/02 esittäjä(t): Chris Davies (ELDR) komissiolle (5. kesäkuuta 2002) Aihe: Jim Currie ja henkilöstösääntöjen uudistus 1. Mitä ehtoja komissio on asettanut ympäristöasioiden pääosaston entiselle pääjohtajalle Jim Currielle tämän harkitessa siirtymistä British Nuclear Fuels Ltd. -yhtiön johtajaksi? 2. Millä tavoin nämä ehdot eroavat komission henkilöstölle vastaavissa olosuhteissa aiemmin asetetuista ehdoista? 3. Millä tavoin henkilöstösääntöjen uudistamista koskevissa komission ehdotuksissa varmistetaan, että komissiolla on paremmat mahdollisuudet vähentää eturistiriitojen riskiä ja komission itsenäisen maineen heikentymistä, joka saattaa olla seurauksena sen jälkeen, kun komission nykyiset tai entiset työntekijät siirtyvät muihin tehtäviin? 4. Aikooko komissio tuoreiden kokemusten valossa antaa lisäehdotuksia henkilöstösääntöjen lujittamiseksi tällaisten ongelmien varalta? Neil Kinnockin komission puolesta antama vastaus (7. elokuuta 2002) 1. Komissio viittaa arvoisan parlamentin jäsenen kirjalliseen kysymykseen E-1466/02(1) ja Nuala Ahernin suulliseen kysymykseen E-1708/02(2) annettuun vastaukseen. 2. Koska jokainen hakemus on erilainen, komission palveluksesta pois lähtevien virkamiesten uusien tehtävien hyväksymistä koskevat hakemukset tutkitaan tapaus kerrallaan. Tästä syystä on mahdotonta verrata Jim Currien tilannetta suoraan aikaisempiin tapauksiin. Kaikki tapaukset tutkitaan kuitenkin samojen sääntöjen mukaan, ja tässä suhteessa voidaankin todeta, että komission asianomaisesta yksiköstä lähtemisen ja uuteen tehtävään siirtymisen välisen ajan sekä Jim Currielta odotettujen ja hänen toimittamiensa palvelusten yksityiskohtaisten tietojen osalta edellytykset olivat samat tai tiukemmat kuin aikaisemmissa tapauksissa. 3. Komission lainsäädäntöehdotus henkilöstösääntöjen uudistuksen yhteydessä sisältää muutoksia 16 ja 17 artiklaan. Ehdotetuissa muutoksissa säädetään muun muassa seuraavaa: - Entisten virkamiesten tai toimihenkilöiden on ilmoitettava toimielimelle kaikesta ammattitoiminnasta, johon he aikovat ryhtyä kahden vuoden kuluessa lähdöstään. Komission mielestä tämä kahden vuoden aika on yleensä riittävä suojaamaan yhteisön edut, sillä näin toimielin varmistaa, että sen palveluksessa olon ja uusien saman alan ammatillisten tehtävien aloittamisen välillä on selkeä raja. Lisättäköön, että entisiä virkamiehiä sitoo joka tapauksessa 17 artikla, jossa heitä vaaditaan noudattamaan ehdotonta vaitiolovelvollisuutta sellaisten asioiden ja tietojen osalta, jotka eivät jo ole julkisesti tiedossa ja jotka hän saa tietoonsa hoitaessaan tehtäviään yhteisön toimielimessä. - Nykyinen luettelo töistä, joita pidetään a priori entisten virkamiesten velvoitteiden vastaisina, korvataan järjestelmällä, jossa toimielin voi tutkia tapauskohtaisesti myöhempien toimien yhteensopivuuden. Sääntöjen 16 artiklan muutosehdotuksen mukaan, nimittävä viranomainen voi kieltää toiminnan tai asettaa sille sopiviksi katsomiaan ehtoja, jos toiminta, johon entinen virkamies aikoo ryhtyä, liittyy kolmen viimeisen palvelusvuoden aikaisiin töihin. - Työnantajana olevan toimielimen määräaika vastauksen antamiseen hyväksymishakemuksiin pidennetään 30 työpäiväksi. 4. Komission mielestä sen ehdotuksessa henkilöstösääntöjen 16 ja 17 artiklan uudelleenmuotoilusta otetaan täysin huomioon parlamentin jäsenen aiheellisesti esiin tuoma seikka. (1) EYVL C 28 E, 6.2.2003, s. 110. (2) Katso sivu 80.